1. stk.: Navn Felagsins er Tórshavnar Golfklubbi og heimstaður hansara er Tórshavnar kommuna. 2. stk.: Endamál klubbans er at fáa til vega eina golfbreyt, standa fyri rakstrinum av henni og at skipa fyri tí spæli, sum á henni fer fram, so at limir klubbans kunnu íðka golfítróttina undir teimum bestu møguligu umstøðunum. 3. stk.: Felagið er limur í ÍSF. § 2 1. stk.: Bert spælarar, sum lúka altjóða treytirnar fyri at roknast fyri amatørar, kunnu gerast limir. 2. stk.: Bæði passivar og aktivir limir kunnu takast upp. 3. stk.: Innliman fer fram við skrivligari áheitan til nevndina. § 3 1. stk.: Limagjaldið verður ásett av aðalfundinum. Nevndin setir fram uppskot, og limabólkarnir eru hesir: 1. Juniorar (undir 18 ár) 2. Ungseniorar (18–25 ár) 3. Seniorar (26–67 ár) 4. Pensionistar (yvir 67 ár) 5. Hjúnafelagar 6. Vikudagslimir 7. Limir, sum eru staddir uttanlands 8. Fyritøkur 9. Royndarlimir 10. Passivir limir 2. stk.: Tá aktivir limir verða tiknir upp í klubban, lata teir eitt av aðalfundinum samtykt innskot. 3. stk.: Juniorar lata einki innskot. Ungseniorar lata 1/3 av ásetta innskotinum, og tá teir gerast seniorar 2/3. 4. stk.: Passivir limir, sum áður hava verði aktivir limir, kunnu aftur gerast aktivir limir uttan at lata nytt innskot. 5. stk.: Tað innskot, sum limir hava latið, kann ikki verða kravt aftur um limur fer úr klubbanum. 6. stk.: Nevndin skipar fyri uppkravi av innskoti og limagjaldi. 7. stk.: Hevur limur eina limagjaldseftirstøðu uppá meira enn 3 mánaðir, verður hann strokin, uttan so at nevndin heldur rímiliga orsøk vera fyri at kravið ikki er goldið. Hann kann ikki verða tikin upp aftur fyrr enn øll eftirstøðan er goldin. 8. stk.: Limaskapur er bindandi fyri eitt ár og útmeldan kann bert fara fram skrivliga til ein 1. oktober. § 4 1. stk.: Aðalfundurin er hægsti myndugleiki klubbans. 2. stk.: Vanligur aðalfundur verður hildin í Tórshavnar kommunu hvørt ár innan mars mánaður er úti. Innkalling skal fara fram við í minsta lagi 14 daga varningi við lýsing í landsdekkandi blaði og við telduposti til tann teldubústað, ið limur hevur upplýst felagnum, við ásettari dagsskrá. 3. stk.: Aðalfundurin velur ein fundarstjóra, sum ikki er nevndarlimur, til at stíla fyri fundinum. 4. stk.: Bert aktivir limir, sum eru myndugir, hava atkvøðurætt. Hvør limur hevur eina atkvøðu, og tað er ikki loyvt at greiða atkvøðu við fulltrú. 5. stk.: Vanligur meiriluti ræður, har hesar viðtøkur ikki áseta annað. 6. stk.: Skrivlig atkvøðugreiðsla skal fara fram, um ein limur við atkvøðurætti krevur tað. 7. stk.: Verða fleiri uppskot sett fram, enn veljast skulu, verður skrivlig atkvøðugreiðsla at nýta eftir hesum reglum: Atkvøtt verður um allar sessirnar í senn. Hvør limur við atkvøðurætti kann í mesta lagi greiða eina atkvøðu fyri tí tali av kandidatum, sum skal veljast, og bert greiða eina atkvøðu til hvønn kandidatin. Stendur á jøvnum millum fleiri, verður beinanvegin umvæl eftir somu reglum, til eingin ósettur sessur er eftir. 8. stk.: Eykaaðalfundur verður hildin, tá nevndin ásetir tað, ella tá minst 1/4 av teimum limum, sum atkvøðurætt hava, skrivliga heita á nevndina við einum uppskoti, sum ynskt verða at viðgera. 9. stk.: Eykaaðalfundur skal verða hildin innan 4 vikur, tá nevndin hevur fingið eina slíka áheitan, og innkalling skal fara fram við minst 8 daga freist eftir somu reglum, sum eru galdandi fyri innkalling til vanligan aðalfund. 10. stk.: Tað, sum fyriferst á aðalfundi, verður fest í bók og undirritað av fundarstjóranum. § 5 1. stk.: Dagsskrá fyri vanligan aðalfund er hendan: 1. Val av fundarstjóra 2. Frágreiðing um virki klubbans farna árið 3. Framløga av tí grannskoðaða roknskapinum til góðkenningar. 4. Framløga av uppskoti til fíggjarætlan av limagjaldi og innskoti 5. Uppskot frá nevndini 6. Uppskot frá limunum 7. Val av nevndarlimum og tiltakslimum 8. Val av grannskoðara og tiltaksgrannskoðara 9. Ymiskt 2. stk.: Til tess at eitt uppskot frá limum kann viðgerast á einum vanligum ársaðalfundi, skal tað verða nevndini í hendi í seinasta lagi 1. februar. Uppskot frá limum skulu verða umrødd í boðunum um aðalfundin. § 6 1. stk.: Í nevndini sita 5 limir, sum verða valdir fyri 2 ár í senn. Annaðhvørt ár fara lutfalsliga 2 og 3 limir frá, fyrstu ferð sambært lutakasti, síðan eftir hvussu leingi teir hava sitið. Limir kunnu verða afturvaldir. 2. stk.: Allir limir við atkvøðurætti kunnu veljast í nevnd. 3. stk.: Tiltakslimir eru tveir, og er valskeiði teirra eitt ár. Teir taka við um nevndarsessur verður ósettur í skeiðinum. § 7 1. stk.: Nevndin skipar seg sjálv við formanni, næstformanni, skrivara og kassameistara og ásetur sjálv sína starvsskipan. 2. stk.: Nevndin er viðtøkufør, tá helmingur limanna er á fundi. 3. stk.: Vanligur meiriluti ræður á nevndarfundi. Standa atkvøður á jøvnum ræður atkvøða formansins. 4. stk.: Samráðingar á nevndarfundi verða at skriva í gerðabók. § 8 1. stk.: Nevndin hevur dagligu leiðsluna av klubbanum og tekur bindandi avgerðir í málum klubbans. 2. stk.: Klubbin verður teknaður av formanninum einsamallur ella næstformanninum saman við einum nevndarlimi. 3. stk.: Nevndin kann seta lønt starvsfólk og áseta arbeiðsøki teirra. 4. stk.: Upptøka av størri lánum eins og keyp, søla ella veðsetan av fastari ogn krevur aðalfundarsamtykt. § 9 1. stk.: Nevndin setir niður undirnevndir, sum eftir hansara ella aðalfundarinnar áskoðan eru neyðugar, harundir eina breytnevnd, eina matchnevnd, eina juniornevnd, eina handikappnevnd og eina kunningarnevnd. 2. stk.: Á odda fyri hvørja undirnevnd stendur ein nevndarlimur og nevndin skal góðkenna hinar limirnar í undirnevndini. 3. stk.: Nevndin gevur undirnevndunum setning og heimildir og ásetur, hvussu virkast skal. § 10 1. stk.: Roknskaparár klubbans verður umlagt til álmanakkaárið. Fyrsta roknskaparárið gongur frá 1.10. 2007 til 31.12. 2008. 2. stk.: Tann grannskoðaði roknskapurin verður sendur øllum limum saman við boðum um ársaðalfundin. § 11 1. stk.: Fyri golfspælið í klubbanum galda tær reglur, sum The Royal & Ancient Golf Club of St. Andrews hevur ásett, og harumframt tær lokalu reglur, sum nevndin við góðkenning frá ÍSF hevur ásett. 2. stk.: Nevndin skipar annars fyri tí, sum hon heldur verða neyðugt fyri at greiða spælið úr hondum og skipa fyri umráði klubbans. Verða ásettu reglurnar ikki hildnar, kann nevndin seta lim í karantenu ella, um misbrotið er álvarsligt og verður endurtikið, koyra hann úr klubbanum. Henda seinna avgerðin kann tó altíð av einum limi verða løgd fyri aðalfund, men stendur avgerð nevndarinnar við, til aðalfundurin hevur tikið støðu í málinum. § 12 1. stk.: Fyri at broyta hesar viðtøkur og fyri at avtaka klubban krevst at minst 2/3 av øllum limum við atkvøðurætti eru umboðaðir á aðalfundinum, og at minst 2/3 av teimum hjástøddu limunum greiða atkvøðu fyri uppskotinum. 2. stk.: Um 2/3 av teimum limum, sum atkvøðurætt hava, ikki eru á aðalfundinum, men uppskotið tá fær 2/3 í meiriluta, skal nevndin skrivliga við minst 8 daga varningi kalla saman ein nýggjan aðalfund, sum skal verða hildin innan 4 vikur eftir tann fyrra. Uppskotið er samtykt, um tað á hesum fundi fær 2/3 av atkvøðunum fyri, uttan mun til hvussu nógvir limir koma á fund. § 13 1. stk.: Verður klubbin tikin av sambært reglurnar í § 12, tekur aðalfundurin við vanligum meiriluta avgerð um, hvussu farast skal fram avtøkuni viðvíkjandi, harundir hvussu ognarviðurskiftini skulu greiðast. 2. stk.: Leypur nakað av, tá endaliga er gjørt upp, fellur tað til Reyða Kross. Soleiðis samtykt á stovnandi aðalfundi í Tórshavn tann 3. juli 1989 og broytt á ársaðalfundi tann 23. november 1990 og á ársaðalfundi 1. desember 2007 og á ársaðalfundi 19. mars 2011.